題周敦頤濂溪書堂
作者：趙抃
朝代：宋

paragraphs: 吾聞上下泉，終與江海會。
高哉廬阜間，出處濂溪派。
清深遠城市，潔浄去塵埃。
毫髮難遁形，鬼神縮妖怪。
對臨開軒窗，勝絕甚圖繪。
固無風波虞，但覺耳目快。
琴樽日左右，一堂不爲泰。
經史日枕藉，一室不爲隘。
有蓴足以羹，有魚足以鱠。
飲啜其樂真，靜正於俗邁。
主人心淵然，澄徹一內外。
本源孕清德，游詠吐嘉話。
何當結良朋，講習取諸兌。